Okresná prokuratúra Rimavská Sobota 
Jesenského 1, 979 80 Rimavská Sobota 1

Číslo: 1 Pv 109/15/6609	Rimavská Sobota, 06.11.2015 
EEČ : 2-49-121-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Rimavská Sobota 

Podľa § 215 odsek 1 písmeno h Trestného poriadku zastavujem trestné stíhanie obvineného  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX 1410/21 XXXXX, XXXXX
	väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

od 1. novembra 2014 až doposiaľ v XXXXX v XXXXX a všade inde, kde sa zdržiaval si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 odsek 3 a nasledovné Zákona o rodine číslo 36/2005 Zbierky zákonov a ktorá mu bola uložená rozsudkom Okresného súdu XXXXX spisovej značky 7P/53/2008-15 z 30. septembra 2008, právoplatným a vykonateľným 7. októbra 2008 a to prispievať výživným na svoju dcéru XXXXX, narodenú XXXXX v XXXXX XXXXX, sumou vo výške po 1.000,-- Slovenských korún mesačne, t. j. po 33,19 € mesačne, vždy do 20-teho dňa toho ktorého mesiaca vopred do rúk matky dieťaťa XXXXX, narodenej XXXXX v XXXXX, trvalým bydliskom XXXXX XXXXX aj napriek tomu, že za uvedené obdobie pracoval a stále pracuje vo XXXXX v meste XXXXX čím mu vznikol za uvedené obdobie do 26. októbra 2015 dlh na bežnom zameškanom výživnom pre matku dieťaťa XXXXX vo výške 107,44 €,   

lebo zanikla trestnosť činu.  
 
Odôvodnenie:
Poverený príslušník Obvodného oddelenia Policajného zboru XXXXX uzneseniami spisovej značky ORP-75/RS-RS-2015 z 18. februára 2015 a z 28. februára 2015 podľa § 199 odsek 1 Trestného poriadku začal trestné stíhanie a podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 3. novembra 2015 bol na tunajšiu prokuratúru predložený vyšetrovací spis na vec sa vzťahujúci, spolu s návrhom povereného príslušníka Policajného zboru na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 odsek 1 písmeno a) Trestného zákona, za prečin zanedbania povinnej výživy podľa § 207 odsek 1 Trestného zákona.

Preskúmaním spisového materiálu ako aj citovaného návrhu povereného príslušníka Obvodného oddelenia Policajného zboru XXXXX som zistila, že tento je dôvodný. 
		
	Obvinený XXXXX pred povereným príslušníkom Policajného zboru 18. septembra 2015 využil svoje zákonné právo a v trestnej veci vedenej proti jeho osobe za vyššie citovaný skutok a prečin odmietol vypovedať. 

Súčasťou vyšetrovacieho spisu sú listinné dôkazy, predovšetkým rozsudok Okresného súdu XXXXX spisovej značky 7P/53/2008-15 z 30. septembra 2008, právoplatný a vykonateľný 7. októbra 2008, ktorým bol XXXXX súdom zaviazaný prispievať výživným na svoju dcéru XXXXX narodenú XXXXX v XXXXX, sumou vo výške po 1.000,-- Slovenských korún mesačne, t. j. po 33,19 € mesačne, vždy do 20-teho dňa toho ktorého mesiaca vopred do rúk matky dieťaťa XXXXX, narodenej XXXXX XXXXX v XXXXX, trvalým bydliskom XXXXX XXXXX

Svedkyňa a zároveň poškodená XXXXX vo svojich výpovediach pred povereným príslušníkom Policajného zboru opakovane vypovedala, že otec jej dieťaťa XXXXX XXXXX, XXXXX si od 1. novembra 2014 neplnil pravidelne svoju vyživovaciu povinnosť na túto dcéru, ktorá mu bola uložená súdom a preto na neho podala trestné oznámenie. Do jej rúk mal platiť mesačne po 33,19 € a výživné si platil sporadicky. Dňa 20. októbra 2015 menovaná vypovedala, že od 1. novembra 2014 až k tomuto dátumu jej teda dlhuje na výživnom celkove 107,44 €, čo predstavuje výživné až do konca mesiaca október 2014. Ďalej XXXXX podotkla, že jej dcéra maloletá XXXXX XXXXX núdzou netrpí, nakoľko sa o ňu stará riadne a včas a to podľa svojich schopností a možností. Menovaná bola v poslednom prípade pred povereným príslušníkom polície vypočutá 26. októbra 2015, kedy uviedla, že obvinený XXXXX jej prostredníctvom Banky Western Union zaslal sumu vo výške 107, 30 € a potom jej ešte jeho švagor doplatil sumu 0,14 €. Z uvedeného vyplýva, že obvinený XXXXX má uhradené celé zameškané výživné za obdobie od 1. novembra 2014 až do konca októbra 2015. Do vyšetrovacieho spisu predložila doklady od Banky Western Union o úhrade zameškaného výživného zo strany obvineného.  

Vo vyšetrovacom spise sú aj ďalšie listinné dôkazy a to všetky doklady o úhrade zameškaného výživného obvineným XXXXX, poškodenej matke dieťaťa XXXXX za obdobie od 1. novembra 2014 do konca októbra 2015, rodný list XXXXX potvrdenie o jej návšteve školy, správy ÚPSVaR XXXXX a Sociálnej poisťovne XXXXX na obvineného, ako aj iné listinné dôkazy. 

Podľa § 207 odsek 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 

Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k vyššie uvedeným skutočnostiam, keďže si obvinený XXXXX od 1. novembra 2014 do konca októbra 2015 splnil svoju vyživovaciu povinnosť v plnej výške a uhradil zameškané výživné za dané obdobie matke dieťaťa XXXXX s tým, že ďalšie výživné má uhradiť do 20.11.2015 a nakoľko o jeho dcéru v uvedenom období bolo riadne postarané zo strany jej matky a táto núdzou netrpela, som preto rozhodla tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry XXXXX. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.  

	JUDr. Renáta Vavráková 
	 prokurátorka